รัฐบาลไทย-ข่าวทำเนียบรัฐบาล-นายกรัฐมนตรี เป็นประธานพิธีเปิดร่วมเป็นสักขีพยานและแสดงปาฐกถาพิเศษ
วันจันทร์ที่ 10 กันยายน 2561
นายกรัฐมนตรี เป็นประธานพิธีเปิดร่วมเป็นสักขีพยานและแสดงปาฐกถาพิเศษ
นายกรัฐมนตรี ร่วมเป็นสักขีพยานและแสดงปาฐกถาพิเศษ "หนึ่งองศาขยับ ปรับเปลี่ยนประเทศไทย : กําลังคนคุณภาพกับการปฏิรูปประเทศเชิงบูรณาการ" พร้อมชื่นชมการร่วมขับเคลื่อนงานราชการให้เกิดสัมฤทธิ์ผลต่อประเทศชาติและประชาชนอย่างเป็นรูปธรรม
วันนี้ (10 กันยายน 2561) เวลา 09.00 น. ณ ตึกสันติไมตรี (หลังนอก) ทําเนียบรัฐบาล พลเอก ประยุทธ์ จันทร์โอชา นายกรัฐมนตรี เป็นประธานพิธีเปิดร่วมเป็นสักขีพยานและแสดงปาฐกถาพิเศษ "หนึ่งองศาขยับ ปรับเปลี่ยนประเทศไทย : กําลังคนคุณภาพกับการปฏิรูปประเทศเชิงบูรณาการ" โดยมี นายวิษณุ เครืองาม รองนายกรัฐมนตรี พลเอก วิลาส อรุณศรี เลขาธิการนายกรัฐมนตรี และผู้เกี่ยวข้องร่วมงาน
นางเมธินี เทพมณี เลขาธิการคณะกรรมการข้าราชการพลเรือน (ก.พ.) กล่าวรายงานวัตถุประสงค์ของการจัดกิจกรรมสัมมนาวิชาการประจําปีกลุ่มกําลังคนคุณภาพ และนําเสนอผลงานของทุนการศึกษาด้านต่าง ๆ ประกอบด้วย ทุนฝึกอบรมสําหรับการเสริมสร้างนักทรัพยากร ทุนฝึกอบรมสําหรับผู้มีศักยภาพสูงด้านการบริหารจัดการภาครัฐและภาวะผู้นํา (Advanced Public Management and Leadership) ทุนฝึกอบรมสําหรับข้าราชการที่ปฏิบัติงานด้านการบริหารทรัพยากรบุคคลในภาครัฐ ทุนฝึกอบรมสําหรับข้าราชการระดับชํานาญการพิเศษ ทุนฝึกอบรมข้าราชการระดับชํานาญการ ทุนฝึกอบรมสําหรับผู้มีศักยภาพสูง รายงานประจําปีระบบข้าราชการผู้มีผลสัมฤทธิ์สูงประจําปีงบประมาณ 2561 พร้อมนําชมวีดิทัศน์ “หนึ่งองศาขยับ ปรับเปลี่ยนประเทศไทย : แนวทางการรักษากลุ่มกําลังคนคุณภาพ (Talent Retention) ผ่านกลไกการปฏิบัติงานในโครงการเชิงยุทธศาสตร์ โครงการสําคัญระดับประเทศ (Policy Work/Study Team)” จากนั้น ข้าราชการผู้มีผลสัมฤทธิ์สูง รุ่นที่ 13 ได้นําเสนอ “ข้อเสนอเชิงนวัตกรรมเพื่อการพัฒนาประเทศ”
จากนั้น นายกรัฐมนตรี พร้อมรองนายกรัฐมนตรี ร่วมเป็นสักขีพยานในพิธีลงนามข้อตกลงความร่วมมือระหว่างสํานักงาน ก.พ. และหัวหน้าส่วนราชการเพื่อสนับสนุนกลไกการปฏิบัติงานในโครงการเชิงยุทธศาสตร์โครงการสําคัญระดับประเทศ (Policy Work / Study Team)
โอกาสนี้ นายกรัฐมนตรีปาฐกถาพิเศษ หัวข้อ “หนึ่งองศาขยับ ปรับเปลี่ยนประเทศไทย : กําลังคนคุณภาพกับการปฏิรูปประเทศเชิงบูรณาการ” ตอนหนึ่งว่า รู้สึกยินดีและเป็นเกียรติอย่างยิ่งที่ได้มาเป็นประธานเปิดการประชุมสัมมนาวิชาการประจําปีกลุ่มกําลังคนคุณภาพ และปาฐกถาพิเศษฯ รวมถึงได้มีโอกาสมาพบปะพูดคุยและแลกเปลี่ยนความคิดกับทุกท่านที่มีส่วนสําคัญในการเตรียมกําลังคนเพื่ออนาคตของประเทศ และกลุ่มกําลังคนคุณภาพของภาคราชการที่จะเป็นกําลังสําคัญในการขับเคลื่อนการพัฒนาประเทศไทยของเรา ให้ก้าวหน้าอย่างมั่นคง ในวันนี้ ซึ่งประเทศไทยจําเป็นต้องเร่งการพัฒนาศักยภาพกําลังคนในหลายๆ ด้าน ทั้งความรู้ทักษะ การสร้างองค์ความรู้ เทคโนโลยีและนวัตกรรม เพื่อเพิ่มขีดความสามารถในการแข่งขันและศักยภาพการเจริญเติบโตของประเทศ ซึ่งรัฐบาลได้วางแนวทางในการขับเคลื่อนการพัฒนาสังคมและประเทศให้มีความมั่นคง มั่งคั่งและยั่งยืน ด้วยยุทธศาสตร์ชาติระยะ 20 ปี
นายกรัฐมนตรีกล่าวย้ําว่าทุกท่านคือว่าที่ผู้นําของราชการไทย คือว่าที่ผู้ใช้ประโยชน์กลุ่มกําลังคนคุณภาพ และเป็นว่าที่ผู้บริหารระดับสูงที่จะกําหนด ออกแบบทิศทางและขับเคลื่อนให้เกิดการเปลี่ยนแปลงและการพัฒนาประเทศในอนาคต และขอเป็นกําลังใจให้ท่านผู้บริหารและเครือข่ายกําลังคนคุณภาพของท่าน ณ ที่นี้ สามารถสร้างพลังขับเคลื่อนให้เกิดขึ้นให้ได้จริง ให้เกิดองศาแห่งการเปลี่ยนแปลงที่ดีๆ ให้กับประเทศไทย สามารถก้าวไปสู่ทิศทางที่ต้องการโดยสามารถยืนหยัดในสังคมโลกได้อย่างสมศักดิ์ศรีในอนาคต พร้อมกล่าวคําชื่นชมผู้บริหารทุกระดับกลุ่มกําลังคนคุณภาพทุกกลุ่ม ทั้งนักเรียนทุนรัฐบาล ข้าราชการผู้มีผลสัมฤทธิ์สูง High Performance and Potential System (HiPPS) ผู้ผ่านหลักสูตรผู้นําคลื่นลูกใหม่ในราชการไทย (New Wave Leaders) นักบริหารการเปลี่ยนแปลงรุ่นใหม่ ข้าราชการผู้มีสมรรถนะสูงของส่วนราชการและข้าราชการทุกท่านที่เสียสละและอุทิศตนด้วยความมานะอุตสาหะเสมอมา ในการร่วมเป็นหนึ่งองศาขยับปรับเปลี่ยนประเทศในการขับเคลื่อนงานราชการให้เกิดสัมฤทธิ์ผลต่อประเทศชาติและประชาชน และพัฒนาประเทศชาติไปสู่ความมั่นคง มั่งคั่งอย่างยั่งยืนอย่างเป็นรูปธรรม
...........................................................................
กลุ่มประชาสัมพันธ์และเผยแพร่ สํานักโฆษก